Jefim Semjonovitš Rahlin on olnud kaheksateist aastat Kirjanike Liidu liige ja kirjutanud üksteist raamatut, mille kõigi pealkirjad on ühesõnalised, sest siis on suurem tõenäosus, et neid kasutatakse ristsõnades ja see on teatavasti nagu maast leitud reklaam. Ta teosed on kunstiliselt küündimatud  ja täis loogikavigu ning räägivad ainult headest ja kangelaslikest inimestest, kelleks on peamiselt mägironijad, vaalapüüdjad või muude mehiste ametite esindajad. Kirjanik Rahlin üritab ka ise väga hea olla, käies võimalikult vähe kellelegi närvidele, jättes ülemustele halvasti ütlemata ja olles võimuorganitele täielikult ustav. Ühel päeval selgub, et Kirjanike Liidu liikmetele jagatakse karvamütse. Väljavalituimad saavad näiteks sooblinahast mütsi, suvalisemad reakirjanikud peavad rahulduma jänesenahksega.  Rahlin on väga elevil, sest tema liikmestaaži ja viljakat loomingut arvestades peaks vähemalt ta enda arvates üks soliidne müts kindlustatud olema. Ülemuse jutule minnes selgub, et talle on eraldatud keskmise karvapikkusega kassi nahast müts. Selline uudis lööb Jefimi totaalselt rööpast välja ja alguse saab mütsiodüsseia, mille käigus ta omale väärikamast nahast peakatet välja üritab kaubelda. Kirjanik praktiliselt hullub, lõpp on üsna trööstitu.    Ma ei tea Vladimir Voinovitšist mitte midagi ja  ostsin selle raamatu tegelikult vaid sellepärast, et see 11 krooni maksis ja mul on halb harjumus vene kirjandust peaaegu pimesi usaldada, kuna ma pole siiani üheski vene autori teoses märkimisväärselt pettunud. On olnud jumalikke tekste ja keskpäraseid tekste, aga selliseid, millele kulutatud aeg raiskamisena on tundunud, pole nagu mu silme ette jäänud siiani. Igatahes... polnud mu meelest tegu erilise taiesega ja ühtegi märkimisväärselt kirgast stseeni või rida meelde ei jäänud. Alguses tundus, et  Voinovitš kirjutab oma teost samas igavas laadis kui ta peategelane ise, aga õnneks päris nii ei läinud. Siiski üsna jama kokkuvõttes. 139 leheküljelise romaani asemel võinuks tegu olla 20-leheküljelise jutustusega, oleks ehk mõju parem olnud.